Λαζάνια με αγκινάρες
Lasagne con i carciofi: Μια παραδοσιακή, ρωμέικη συνταγή με λαζάνια και αγκινάρες και βουτυράτη μπεσαμέλ.
1 πακέτο λαζάνια, 12 μικρές αγκινάρες, χυμός από 1 λεμόνι, 1 μικρό φρέσκο κρεμμυδάκι, ψιλοκομμένο, 120 ml λευκό, ξηρό κρασί, 300 γρ. τυρί scamorza*, σε μικρά κομμάτια, 100 γρ. taleggio*, σε μικρά κομμάτια (αν δεν βρούμε και τα δύο τυριά, χρησιμοποιούμε όποιο βρούμε σε διπλάσια δόση ή, εναλλακτικά, προβολόνε ή μοτσαρέλα ή και τα δύο), σε μικρά κομμάτια, 150 γρ. παρμεζάνα, τριμμένη, 4 κουτ. σούπας ελαιόλαδο, αλάτι, φρεσκοτριμμένο πιπέρι, 1 λίτρο φρέσκο γάλα πλήρες, ζεστό, 80 γρ. αλεύρι για όλες τις χρήσεις, 100 γρ. βούτυρο αγελαδινό, 1/2 κουτ. σούπας τριμμένο μοσχοκάρυδο, αλάτι
Για να φτιάξουμε τα lasagne con i carciofi (Λαζάνια με αγκινάρες) ξεκινάμε κόβοντας τη σκληρή άκρη από το κοτσάνι κάθε αγκινάρας και αφαιρούμε τις σκληρές ίνες από το υπόλοιπο. Αφαιρούμε επίσης τα εξωτερικά φύλλα κάθε αγκινάρας, αφήνοντας μόνο τα πολύ τρυφερά στο κέντρο. Ξύνουμε και αφαιρούμε τα «μαλλιά» από την καρδιά κάθε αγκινάρας, τις κόβουμε σε λεπτές φέτες και τις βάζουμε σε μεγάλο μπολ με τον χυμό λεμονιού, για να μη μαυρίσουν.Σε μια κατσαρόλα ζεσταίνουμε το ελαιόλαδο σε μέτρια φωτιά και σοτάρουμε το κρεμμυδάκι για 1-2 λεπτά, μέχρι να μαραθεί. Στραγγίζουμε και σκουπίζουμε τις φέτες αγκινάρας και τις σοτάρουμε και αυτές στην κατσαρόλα για 3-4 λεπτά, γυρίζοντάς τες τακτικά μέχρι να ροδίσουν απαλά. Σβήνουμε με το κρασί, αφήνουμε για 1-2 λεπτά να εξατμιστεί το αλκοόλ, αλατίζουμε και σκεπάζουμε την κατσαρόλα με το καπάκι της. Χαμηλώνουμε καλά τη φωτιά και σιγομαγειρεύουμε τις αγκινάρες για περίπου 10 λεπτά. Ελέγχουμε αν έχoυν σωθεί τα υγρά (που θα έχει βγάλει η αγκινάρα και το κρεμμυδάκι) και, αν χρειάζεται, προσθέτουμε λίγο ζεστό νερό, με φειδώ. Απο- σύρουμε από τη φωτιά.Σε ένα κατσαρολάκι ζεσταίνουμε το βούτυρο σε μέτρια φωτιά μέχρι να λιώσει και ρίχνουμε το αλεύρι. Το ψήνουμε για 4-5 λεπτά, ανακατεύοντας συνεχώς με το σύρμα, μέχρι να αλλάξει ελαφρά χρώμα και να σκορπίσει ωραίο άρωμα. Ρίχνουμε το γάλα και ανακατεύουμε καλά για να διαλυθούν τυχόν σβόλοι. Μαγειρεύουμε για 4-5 λεπτά, μέχρι η μπεσαμέλ να δέσει. Ρίχνουμε αλάτι και το μοσχοκάρυδο, ανακατεύουμε και αποσύρουμε από τη φωτιά.Προθερμαίνουμε τον φούρνο στους 180°C.Σε βαθύ πυρίμαχο σκεύος με διαστάσεις περίπου 20 x 30 εκ. στρώνουμε 2-3 κουτ. σούπας μπεσαμέλ. Σκεπάζουμε με μία στρώση λαζάνια, σπάζοντας μερικά για να χωρέσουν. Απλώνουμε στα λαζάνια μία στρώση μπεσαμέλ και σκορπίζουμε λίγες αγκινάρες και λίγα από τα κομμένα τυριά. Πασπαλίζουμε με τριμμένη παρμεζάνα. Επαναλαμβάνουμε τη διαδικασία άλλες τρεις φορές.Ψήνουμε το φαγητό για περίπου 40 λεπτά, μέχρι να ροδίσει ωραία η επιφάνεια. Το αφήνουμε να σταθεί για 10-15 λεπτά, για να μπορούμε να το κόψουμε σε κομμάτια, και σερβίρουμε τα lasagne con i carciofi (Λαζάνια με αγκινάρες).
Αγκινάρες,Ζυμαρικά,Τυρί,Ιταλική Κουζίνα